[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.8.2009

COM(2009) 416 τελικό

ΕΚΘΕΣΗ ΤΗΣ ΕΠΙΤΡΟΠΗΣ για την εφαρμογή, κατά το διάστημα 2005-2006, του κανονισμού (ΕΟΚ) αριθ. 3820/85 για την εναρμόνιση ορισμένων κοινωνικών διατάξεων στον τομέα των οδικών μεταφορών

(24η έκθεση της Επιτροπής για την εφαρμογή της κοινωνικής νομοθεσίας στις οδικές μεταφορές) {SEC(2009)1100}

ΕΚΘΕΣΗ ΤΗΣ ΕΠΙΤΡΟΠΗΣγια την εφαρμογή, κατά το διάστημα 2005-2006, του κανονισμού (ΕΟΚ) αριθ. 3820/85 για την εναρμόνιση ορισμένων κοινωνικών διατάξεων στον τομέα των οδικών μεταφορών

(24 η έκθεση της Επιτροπής για την εφαρμογή της κοινωνικής νομοθεσίας στις οδικές μεταφορές)

ΣΥΝΟΨΗ

Η παρούσα έκθεση της Επιτροπής έχει ως αντικείμενο την εφαρμογή του κανονισμού (ΕΟΚ) αριθ. 3820/85[1] για την εναρμόνιση ορισμένων κοινωνικών διατάξεων στον τομέα των οδικών μεταφορών. Ο κανονισμός προβλέπει τον μέγιστο χρόνο οδήγησης, τις ελάχιστες περιόδους ανάπαυσης και τα διαλείμματα των επαγγελματιών οδηγών, καθώς και τις διαδικασίες ελέγχου. Βάσει της συνοδευτικής οδηγίας 88/599/ΕΟΚ[2] σχετικά με τυποποιημένες διαδικασίες ελέγχου, τα κράτη μέλη υποχρεούνται να εξασφαλίζουν ότι ελέγχεται τουλάχιστον το 1% του συνόλου των ημερών εργασίας των επαγγελματιών οδηγών φορτηγών και λεωφορείων, είτε με επιθεωρήσεις στις εγκαταστάσεις των επιχειρήσεων μεταφορών, είτε καθ’ οδόν.

Παρά την υποχρέωση για υποβολή στοιχείων, ορισμένα κράτη μέλη καθυστέρησαν πολύ να υποβάλουν τα δεδομένα τους. Για να μην υπάρξει καθυστέρηση στην επόμενη έκθεση, είναι πολύ σημαντικό να έχουν παραδοθεί στην Επιτροπή οι εκθέσεις των κρατών μελών για τα έτη 2007-2008 έως τις 30 Σεπτεμβρίου 2009. Στις εν λόγω εκθέσεις θα πρέπει να συμπεριλαμβάνονται πληροφορίες σχετικά με την εφαρμογή της οδηγίας 2002/15/EΚ[3] για την οργάνωση του χρόνου εργασίας των εκτελούντων οδικές μεταφορές, σύμφωνα με το άρθρο 13 άρθρο παράγραφος 1 της εν λόγω οδηγίας. Η Επιτροπή θα είναι έτσι σε θέση να καταρτίζει διεξοδική έκθεση, που θα περιλαμβάνει όλες τις συναφείς πληροφορίες όσον αφορά την εφαρμογή της κοινωνικής νομοθεσίας για τις οδικές μεταφορές.

Κατά την περίοδο αναφοράς η Αυστρία, η Γαλλία, η Ιταλία και η Ισπανία αύξησαν τον συνολικό αριθμό των εργάσιμων ημερών που ελέγχθηκαν. Ο μέσος συνολικός αριθμός των εργάσιμων ημερών που ελέγχθηκαν (τόσο σε εθνικό όσο και σε μη εθνικό επίπεδο) παρέμεινε, κατά το μάλλον ή ήττον, ο ίδιος κατά την περίοδο 2005-2006 στα περίπου 2,4 εκατ., σε σύγκριση με περίπου 2,3 εκατ. εργάσιμων ημερών κατά μέσο που ελέγχθηκαν κατά την προηγούμενη περίοδο αναφοράς.

Πλην της Κύπρου, της Εσθονίας, της Ιρλανδίας, των Κάτω Χωρών, της Πορτογαλίας και της Σουηδίας, όλα τα κράτη μέλη υπερέβησαν το υποχρεωτικό ποσοστό ελέγχου του 1% επί του συνόλου των εργάσιμων ημερών, ενώ η Αυστρία, η Γαλλία, η Γερμανία, η Ιταλία, η Πολωνία και η Ισπανία υπερέβησαν το ποσοστό του 2%, το οποίο καθίσταται υποχρεωτικό από την 1η Ιανουαρίου 2008. Και η Ελβετία επίσης υπερέβη το κατώτατο όριο.

Ο συνολικός αριθμός των παραβάσεων που διαπιστώθηκαν στο έδαφος της ΕΕ και αναφέρθηκαν στην Επιτροπή μειώθηκε ελαφρά, μολονότι αυξήθηκε σε μερικά κράτη μέλη. Σε σύγκριση με την προηγούμενη περίοδο αναφοράς, μειώθηκε ο αριθμός των παραβάσεων που διαπιστώθηκαν όσον αφορά τα διαλείμματα και τις περιόδους ανάπαυσης, όπως και ο αριθμός των παραβάσεων όσον αφορά τον χρόνο οδήγησης, ενώ σημειώθηκε αύξηση όσον αφορά τους πίνακες δρομολογίων και τα προγράμματα υπηρεσίας. Οι συχνότερες παραβάσεις αφορούσαν το άρθρο 7 του κανονισμού (διαλείμματα), όπου διαπιστώθηκαν 425 195 παραβάσεις. Κατά την προηγούμενη περίοδο αναφοράς, ο μεγαλύτερος αριθμός παραβάσεων που διαπιστώθηκαν αφορούσε το άρθρο 8 του κανονισμού (περίοδοι ανάπαυσης: 435 849).

Τα αποτελέσματα του νέου κανονισμού (ΕΚ) αριθ. 561/2006[4] σχετικά με τον χρόνο οδήγησης και τις περιόδους ανάπαυσης, καθώς και της οδηγίας 2006/22/ΕΚ[5] για καθορισμό ελάχιστων προϋποθέσεων για την εφαρμογή των κανονισμών (ΕΟΚ) αριθ. 3820/85 και (ΕΟΚ) αριθ. 3821/85, που είναι σε ισχύ από την 11η Απριλίου 2007 και την 1η Μαΐου 2006, δεν ήταν ακόμη δυνατόν να μετρηθούν κατά την περίοδο αναφοράς. Ωστόσο, αναμένεται ότι αυτοί οι νέοι κανόνες θα καταστήσουν ευκολότερο τον έλεγχο της εφαρμογής της κοινωνικής νομοθεσίας. Προβλέπουν στοχοθετημένη προσέγγιση, βασισμένη στην εκτίμηση της επικινδυνότητας, ενισχύουν τη συνεργασία μεταξύ των κρατών μελών και παρέχουν στην Επιτροπή εκτελεστικές εξουσίες, ιδίως όσον αφορά το ελάχιστο όριο για τους καθ’ οδόν ελέγχους και τους ελέγχους στις εγκαταστάσεις των επιχειρήσεων, τον τυποποιημένο εξοπλισμό των μονάδων ελέγχου, καθώς και το ποια περιστατικά θα πρέπει να θεωρούνται παραβάσεις. Η Επιτροπή ασκεί τις εν λόγω εξουσίες επικουρούμενη από ρυθμιστική επιτροπή. Πρέπει να αυξηθεί η εστίαση στην αποτελεσματική και εναρμονισμένη εφαρμογή της βελτιωμένης δέσμης των κοινωνικών διατάξεων.

1. ΕΙΣΑΓΩΓΗ

Η παρούσα έκθεση, η οποία καλύπτει τη διετή περίοδο 2005-2006, βασίζεται στις πληροφορίες που διαβιβάστηκαν από τα κράτη μέλη με το τυποποιημένο έντυπο που καθιερώθηκε με απόφαση της Επιτροπής της 22ας Φεβρουαρίου 1993[6].

Οι δηλώσεις ήταν ως επί το πλείστον πλήρεις, αλλά η ποιότητα των εκθέσεων δεν ήταν και τόσο καλή. Παραδείγματος χάριν, η Ελλάδα δεν υπέβαλε στοιχεία για παραβάσεις. Ορισμένα κράτη μέλη, όπως η Σλοβενία και η Τσεχική Δημοκρατία, υπέβαλαν εκθέσεις μόνον για κάποια διαστήματα της περιόδου αναφοράς. Ορισμένα κράτη μέλη απέκλιναν από το μορφότυπο υποβολής στοιχείων, χωρίς να κάνουν τη δέουσα διάκριση μεταξύ των τριών διαφορετικών ομάδων οδηγών που πρέπει να ελέγχονται (υπηκόων της χώρας, άλλων κρατών μελών, τρίτων χωρών).

Για πρώτη φορά, τα κράτη μέλη που προσχώρησαν το 2004 έπρεπε να υποβάλουν τις εκθέσεις τους για το 2005-2006. Η Ρουμανία και η Βουλγαρία, που κατέστησαν κράτη μέλη της Ευρωπαϊκής Ένωσης από την 1η Ιανουαρίου 2007, άρα μετά το τέλος της περιόδου αναφοράς, δεν ήταν υποχρεωμένες να υποβάλουν εθνικές εκθέσεις. Ωστόσο, η Ρουμανία υπέβαλε πλήρη έκθεση, που κάλυπτε ολόκληρη την περίοδο.

Η Ελβετία επίσης διαβίβασε τα δεδομένα της στην Επιτροπή.

2. ΣΥΝΟΠΤΙΚΟΙ ΠΙΝΑΚΕΣ

2.1. Έλεγχοι: σύνοψη

Στον κατωτέρω πίνακα εμφαίνεται ο αριθμός ημερών που ελέγχθηκαν ως ποσοστό του ελάχιστου αριθμού ημερών εργασίας που πρέπει να ελέγχονται, κατά τη διάρκεια της περιόδου αναφοράς (1 Ιανουαρίου 2005 – 31 Δεκεμβρίου 2006).

- a - | - b - | - c - | - d - | - e - |

Κράτος μέλος | Ελάχιστος αριθμός εργάσιμων ημερών που πρέπει να ελέγχονται | Αριθμός εργάσιμων ημερών που ελέγχθηκαν (εθνικό επίπεδο) | Αριθμός εργάσιμων ημερών που ελέγχθηκαν (μη εθνικό επίπεδο) | Συνολικός αριθμός εργάσιμων ημερών που ελέγχθηκαν | Αριθμός εργάσιμων ημερών που ελέγχθηκαν ως ποσοστό του ελάχιστου αριθμού ημερών που πρέπει να ελέγχονται (d/a) |

Αυστρία | 470736 | 875914 | 510678 | 1386592 | 2,95 |

Βέλγιο | 726000 | 965414 | 152065 | 1117479 | 1,54 |

Κύπρος | 77589 | 4738 | 4738 | 0,06 |

Τσεχική Δημοκρατία[7] | 265491 | 1159843 | 219308 | 1379151 | (5,19) |

Δανία | 220000 | 284455 | 27985 | 312440 | 1,42 |

Εσθονία | 61160 | 37189 | 2290 | 39479 | 0,65 |

Φινλανδία | 334000 | 379920 | 79033 | 458953 | 1,37 |

Γαλλία[8] | 2505000 | 8958405 | 2073646 | 11032051 | 4,4 |

Γερμανία | 5717462 | 7571798 | 5586304 | 13158102 | 2,3 |

Ελλάδα | 6402 | 29646 | 917 | 30563 | (4,77) |

Ουγγαρία | 560000 | 639530 | 132494 | 772024 | 1,37 |

Ιρλανδία | 904700 | 632710 | 89 | 632799 | 0,70 |

Ιταλία | 3268176 | 7441167 | 934095 | 8375262 | 2,56 |

Λεττονία | 305662 | 485697 | 73915 | 559612 | 1,83 |

Λιθουανία | 251660 | 237567 | 78807 | 316374 | 1,26 |

Λουξεμβούργο | 51201 | 72091 | 15923 | 88014 | 1,72 |

Μάλτα | 103 | 1001 | 65 | 1066 | (10,34) |

Κάτω Χώρες | 595405 | 471571 | 59831 | 531402 | 0,89 |

Πολωνία | 1286126 | 5063096 | 3479674 | 8542770 | 6,64 |

Πορτογαλία | 585077[9] | 99613 | 518 | 100131 | 0,17 |

Ρουμανία | 410106 | 428043 | 72680 | 500723 | 1,22 |

Σλοβακία | 164027 | 202278 | 1519 | 203797 | 1,24 |

Σλοβενία7 | 80000 | 81059 | (1,01) |

Ισπανία | 1912819 | 4138122 | 438912 | 4577034 | 2,39 |

Σουηδία | 528000 | 414891 | 96227 | 511118 | 0,97 |

Ηνωμένο Βασίλειο | 2254506 | 3157534 | 484546 | 3642080 | 1,62 |

Ελβετία | 412040 | 1646858 | 331930 | 1978788 | 4,80 |

Από τον πίνακα φαίνεται ότι τα περισσότερα κράτη μέλη κατόρθωσαν να επιτύχουν τον στόχο του 1% επί του συνόλου των εργάσιμων ημερών που πρέπει να ελέγχονται. Εξαίρεση αποτελούν η Κύπρος (0,06), η Εσθονία (0,65), η Ιρλανδία (0,70), οι Κάτω Χώρες (0,89), η Πορτογαλία (0,17) και η Σουηδία (0,97).

Η έκθεση της Σλοβενίας καλύπτει μόνον το έτος 2006 και δεν γίνεται καμία διάκριση μεταξύ υπηκόων της χώρας και υπηκόων άλλων κρατών όσον αφορά τις εργάσιμες ημέρες που ελέγχθηκαν. Λόγω αυτού, είναι αδύνατον να συναχθούν συμπεράσματα σχετικά με το ισοζύγιο των ελέγχων μεταξύ αυτών των ομάδων.

Από τα αριθμητικά στοιχεία προκύπτει ότι δεν υπήρχε λογική συνέπεια όσον αφορά ορισμένα δεδομένα. Στην περίπτωση της Ελλάδας, δεν είναι δυνατόν να υπόκεινται στις διατάξεις του κανονισμού (ΕΟΚ) αριθ. 3820/85 για την εναρμόνιση ορισμένων κοινωνικών διατάξεων στον τομέα των οδικών μεταφορών μόνον 1345 οχήματα, δεδομένου ότι έχει αναφερθεί από την Ελλάδα χορήγηση 3997 πιστοποιημένων αντιγράφων κοινοτικών αδειών, στο πλαίσιο του κανονισμού (ΕΟΚ) αριθ. 881/92[10] σχετικά με την πρόσβαση στην αγορά των οδικών μεταφορών.

Το αυτό ισχύει και για τη Μάλτα, όπου ο αριθμός των πιστοποιημένων αντιγράφων κοινοτικών αδειών υπερβαίνει κατά το ίδιο ποσοστό τον αριθμό των οχημάτων που υπόκεινται στις διατάξεις του κανονισμού, με συνέπεια ο αριθμός των προς έλεγχο εργάσιμων ημερών να ανέρχεται μόλις στις 103.

Στην περίπτωση της Τσεχικής Δημοκρατίας, ο αριθμός των ελέγχων που αναφέρθηκε ότι πραγματοποιήθηκαν είναι ιδιαίτερα υψηλός, σε σύγκριση με τον αριθμό για ολόκληρη τη διετία σε χώρες με παρόμοια χαρακτηριστικά, όπως είναι η Αυστρία και η Ουγγαρία, μολονότι η τσεχική έκθεση καλύπτει μόνον το έτος 2006. Καθώς αναμένεται περαιτέρω επαλήθευση των παραπάνω στοιχείων, δεν λαμβάνεται στη συνέχεια υπόψη το ποσοστό των πραγματοποιηθέντων ελέγχων.

Μια έκθεση που είχε υποβληθεί προηγουμένως, για τα έτη 2004-2005, δεν μπορούσε να ληφθεί υπόψη, λόγω του γεγονότος ότι δεν μπορούσε να γίνει σαφής διάκριση ως προς το ποιοι έλεγχοι είχαν διενεργηθεί το 2004 (και άρα δεν εντάσσονταν στο πλαίσιο της περιόδου αναφοράς) και λόγω της έλλειψης υπολογισμού των ελάχιστων ελέγχων που έπρεπε να διενεργηθούν.

Σε όλες αυτές τις εκθέσεις, το υπολογιζόμενο ποσοστό τίθενται εντός παρενθέσεως και δεν θα λαμβάνεται στη συνέχεια υπόψη.

2.2. Παραβάσεις: σύνοψη

Αριθμός παραβάσεων που καταγράφηκαν: Άρθρα 6, 7, 8 και 14 του κανονισμού (EΟΚ) αριθ. 3820/85

Ανά κράτος μέλος

Κράτος μέλος | Επιβάτες | Εμπορεύματα | Σύνολο |

6 | Χρόνος οδήγησης | 297244 |

7 | Διαλείμματα | 425195 |

8 | Περίοδοι ανάπαυσης | 241365 |

14 | Πίνακας δρομολογίων και πρόγραμμα υπηρεσίας | 52951 |

Σύνολο | 1016755 |

Η βελγική έκθεση δείχνει ότι ο συνολικός αριθμός υπηκόων της χώρας που ελέγχθηκαν καθ’ οδόν ανήλθε σε 35761, ενώ 59264 έλεγχοι στο Βέλγιο αφορούσαν υπηκόους άλλων χωρών, με αποτέλεσμα σχεδόν ίσο αριθμό παραβάσεων, που καταγράφηκαν στις δραστηριότητες επιβατικών μεταφορών, από υπηκόους και μη υπηκόους. Όσον αφορά τις εμπορευματικές μεταφορές, ο αριθμός παραβάσεων από μη υπηκόους υπερέβαινε τον αριθμό παραβάσεων από υπηκόους κατά τρεις και πλέον φορές.

Παρόμοια παρατήρηση ισχύει και για την περίπτωση της Λιθουανίας. Μολονότι ο αριθμός των ελέγχων σε υπηκόους είναι υψηλότερος απ’ ό,τι σε μη υπηκόους, ο αριθμός των παραβάσεων που επισημάνθηκαν είναι σχεδόν ο ίδιος για υπηκόους και μη υπηκόους στον τομέα των επιβατικών μεταφορών. Όσον αφορά τις εμπορευματικές μεταφορές, ο αριθμός των παραβάσεων που επισημάνθηκαν κατά τους ελέγχους μη υπηκόων υπερέβαινε κατά πολύ τον αριθμό των παραβάσεων από υπηκόους. Στο Λουξεμβούργο ο συνολικός αριθμός μη υπηκόων της χώρας που ελέγχθηκαν καθ’ οδόν ανέρχεται στο διπλάσιο και πλέον του αντίστοιχου αριθμού υπηκόων.

Και στη Σλοβενία, επίσης, ο συνολικός αριθμός μη υπηκόων που ελέγχθηκαν καθ’ οδόν υπερβαίνει κατά πολύ τον αντίστοιχο αριθμό υπηκόων.

Όσον αφορά την Τσεχική Δημοκρατία, ο αριθμός των παραβάσεων που διαπιστώθηκαν είναι ιδιαίτερα χαμηλός, ιδίως δεδομένου του εξαιρετικά υψηλού αριθμού εργάσιμων ημερών που αναφέρθηκε ότι πρέπει να ελέγχονται.

Ως προς τον διαχωρισμό των ελέγχων σε υπηκόους και μη υπηκόους της χώρας, χρειάζεται να υπομνησθεί ότι οι έλεγχοι πρέπει να διενεργούνται χωρίς διακριτική μεταχείριση.

3. ΣΧΕΣΕΙΣ ΚΑΙ ΣΥΝΕΡΓΑΣΙΑ ΜΕΤΑΞΥ ΚΡΑΤΩΝ ΜΕΛΩΝ

Σύμφωνα με το άρθρο 5 παράγραφος 1 της οδηγίας 88/599/ΕΟΚ σχετικά με τυποποιημένες διαδικασίες ελέγχου, τα κράτη μέλη οφείλουν να πραγματοποιούν συντονισμένους ελέγχους τουλάχιστον δύο φορές ετησίως. Βάσει του άρθρου 5 της οδηγίας 2006/22/ΕΚ για καθορισμό ελάχιστων προϋποθέσεων για την εφαρμογή των κανονισμών (ΕΟΚ) αριθ. 3820/85 και (ΕΟΚ) αριθ. 3821/85, αυτός ο ελάχιστος αριθμός συντονισμένων ελέγχων αυξάνεται μέχρι και έξι φορές ετησίως από το 2007 και εφεξής.

Παρ’ όλα ταύτα, μόνον η Αυστρία ανέφερε ρητά ότι συμμετέσχε σε διασυνοριακούς ελέγχους. Ο συντονισμός αυτών των ελέγχων πραγματοποιήθηκε από το Euro Control Route (ECR). Διενεργήθηκαν συντονισμένοι έλεγχοι από κοινού με το γερμανικό Ομοσπονδιακό Γραφείο για τις Εμπορευματικές Μεταφορές (Bundesamt für Güterverkehr –BAG).

4. ΠΑΡΑΤΗΡΗΣΕΙΣ ΚΑΙ ΣΥΜΠΕΡΑΣΜΑΤΑ

4.1. Προτάσεις των κρατών μελών

Δεν διατυπώθηκαν προτάσεις από τα κράτη μέλη στις εθνικές τους εκθέσεις.

4.2. Παρατηρήσεις

Μολονότι οι διατάξεις που αφορούν τον χρόνο οδήγησης και τις περιόδους ανάπαυσης βρίσκονται σε ισχύ σχεδόν επί τριακονταετία, παραμένουν ακόμη κάποιες διαφορές στις επιδόσεις των κρατών μελών που ελέγχουν την εφαρμογή τους. Οι διαφορές αυτές δεν εξυπηρετούν τους στόχους που έχουν τεθεί για την προαγωγή της οδικής ασφάλειας και του θεμιτού ανταγωνισμού καθώς και τη βελτίωση των συνθηκών εργασίας των οδηγών.

Την 11η Απριλίου 2007 και την 1η Μαΐου 2006, αντιστοίχως, τέθηκαν σε ισχύ οι νέες νομοθετικές διατάξεις του κανονισμού (ΕΚ) αριθ. 561/2006 σχετικά με τον χρόνο οδήγησης και τις περιόδους ανάπαυσης, καθώς και της οδηγίας 2006/22/ΕΚ για καθορισμό ελάχιστων προϋποθέσεων για την εφαρμογή των κανονισμών (ΕΟΚ) αριθ. 3820/85 και (ΕΟΚ) αριθ. 3821/85. Ωστόσο, επειδή ο ψηφιακός ταχογράφος έχει καταστεί υποχρεωτικός για τα νέα οχήματα από τον Μάιο του 2006, έχει επέλθει ουσιαστική βελτίωση ως προς την επιβολή των κανόνων για τον χρόνο οδήγησης και τις περιόδους ανάπαυσης. Σε αυτό το γεγονός, μεταξύ άλλων, μπορεί να οφείλεται η ελαφρά μείωση του συνολικού αριθμού των παραβάσεων που αναφέρθηκαν.

Αναμένεται περαιτέρω βελτίωση από τις νέες διατάξεις που τέθηκαν σε ισχύ το 2006 και το 2007.

4.2.1. Υποβολή στοιχείων

Η μη έγκαιρη διαβίβαση πληροφοριών από ορισμένα κράτη μέλη στην Επιτροπή παρεμποδίζει την κατάρτιση της έκθεσης νωρίς. Συν τοις άλλοις, η υποβολή στοιχείων που αποκλίνουν από το τυποποιημένο μορφότυπο ή ελλιπών δεδομένων δυσχεραίνει επιπλέον τη σφαιρική σύγκριση μεταξύ των χωρών.

Τα ειδικά ζητήματα ως προς την ακρίβεια και την ευλογοφάνεια των στοιχείων, όπως περιγράφονται λεπτομερώς στα κεφάλαια 2.1 και 2.2, πρέπει να αντιμετωπιστούν από τα σχετικά κράτη μέλη.

Υπενθυμίζεται στα κράτη μέλη ότι η υποβολή πλήρων εκθέσεων σύμφωνα με το τυποποιημένο μορφότυπο αποτελεί υποχρέωση των κρατών μελών, που απορρέει από τον κανονισμού (ΕΟΚ) αριθ. 3820/85.

Καθιερώθηκε νέο μορφότυπο υποβολής εκθέσεων, προκειμένου να ληφθούν υπόψη οι εξελίξεις των κοινοτικών κανόνων σχετικά με τον χρόνο οδήγησης και τις περιόδους ανάπαυσης. Οι νέες απαιτήσεις υποβολής εκθέσεων, που θεσπίστηκαν με την απόφαση της Επιτροπής της 22ας Σεπτεμβρίου 2008[14], βάσει του κανονισμού (ΕΚ) αριθ. 561/2006 σχετικά με τον χρόνο οδήγησης και τις περιόδους ανάπαυσης, καθώς και της οδηγίας 2006/22/ΕΚ για καθορισμό ελάχιστων προϋποθέσεων για την εφαρμογή των κανονισμών (ΕΟΚ) αριθ. 3820/85 και (ΕΟΚ) αριθ. 3821/85, καλύπτουν ιδίως πληροφορίες σχετικά με τις εθνικές εξαιρέσεις που χορηγούνται από τα κράτη μέλη δυνάμει του άρθρου 13 παράγραφος 1 του κανονισμού (ΕΚ) αριθ. 561/2006, καθώς και ακριβέστερες λεπτομέρειες για τους ελέγχους που διενεργούνται στα οχήματα. Επιπλέον, προβλέπεται επίσης μορφότυπο υποβολής εκθέσεων σχετικά με την εφαρμογή της οδηγίας 2002/15/ΕΚ.

4.2.2. Έλεγχοι

Τα περισσότερα κράτη μέλη παρέμειναν κατά το μάλλον ή ήττον σταθερά όσον αφορά τον αριθμό των ελέγχων.

Η Αυστρία, η Ιταλία, η Γαλλία και η Ισπανία αύξησαν τον αριθμό των ελέγχων τους, ενώ το Λουξεμβούργο και η Γερμανία ανέφεραν μείωση κατά περίπου 3%. Κατά την προηγούμενη περίοδο αναφοράς, η Γερμανία έλεγξε το 5,06% του συνόλου των εργάσιμων ημερών, όμως κατά την τρέχουσα περίοδο αναφοράς ελέγχθηκε μόνον το 2,3%. Στο Λουξεμβούργο, το ποσοστό των εργάσιμων ημερών που ελέγχθηκαν μειώθηκε από 4%, το 2003-2004, στο 1,72% κατά την παρούσα περίοδο αναφοράς. Το Λουξεμβούργο δεν έδωσε καμία εξήγηση επ’ αυτού στην έκθεσή του, η Γερμανία, όμως, ανέφερε ότι από την τελευταία περίοδο αναφοράς είχε σχεδόν διπλασιαστεί ο αριθμός των οχημάτων που εμπίπτουν στο πεδίο εφαρμογής του κανονισμού (ΕΟΚ) αριθ. 3820/85 και, επομένως, και ο αριθμός των ελάχιστων ελέγχων.

Σχεδόν όλα τα κράτη μέλη έλεγξαν το 1% των εργάσιμων ημερών που είναι κατώτατο όριο, ενώ η Αυστρία, η Γαλλία, η Γερμανία, η Ιταλία, η Πολωνία και η Ισπανία υπερέβησαν το 2%.

Ωστόσο, ορισμένα κράτη μέλη δεν τήρησαν τις νομοθετικές διατάξεις όσον αφορά τον ελάχιστο αριθμό εργάσιμων ημερών που πρέπει να ελέγχονται.

Οι λιγότεροι έλεγχοι διενεργήθηκαν από την Κύπρο (0,06%), την Πορτογαλία (0,17%), την Εσθονία (0,65%), την Ιρλανδία (0,70%), τις Κάτω Χώρες (0,89%) και τη Σουηδία (0,97%). Λαμβάνοντας υπόψη την προηγούμενη περίοδο αναφοράς, τα εν λόγω κράτη μέλη καλούνται να λάβουν επειγόντως τα αναγκαία διορθωτικά μέτρα. Για δεύτερη συνεχή φορά, η Πορτογαλία και η Σουηδία δεν εκπλήρωσαν τις υποχρεώσεις τους για διενέργεια ελέγχων (2003-2004: 0,21% και 0,98% αντιστοίχως). Οι Κάτω Χώρες, που κατά την προηγούμενη περίοδο αναφοράς είχαν υπερβεί το κατώτατο όριο του 1%, σημείωσαν σοβαρή υποχώρηση. Δεδομένων των χαμηλών επιδόσεων των προαναφερομένων χωρών, θα πρέπει να αναμένεται ότι θα αντιμετωπίσουν σημαντικές δυσκολίες προκειμένου να ανταποκριθούν στο νέο κατώτατο όριο του 2%, που ισχύει από την 1η Ιανουαρίου 2008, όπως προβλέπεται στην οδηγία 2006/22/ΕΚ για καθορισμό ελάχιστων προϋποθέσεων για την εφαρμογή των κανονισμών (ΕΟΚ) αριθ. 3820/85 και (ΕΟΚ) αριθ. 3821/85.

4.2.3. Παραβάσεις

Εν γένει, μπορεί να λεχθεί ότι υπήρξε μείωση του συνόλου των παραβάσεων που διαπιστώθηκαν, παρ’ όλον ότι τα νέα κράτη μέλη έπρεπε να υποβάλουν τις εκθέσεις τους για πρώτη φορά[15].

Η ανάλυση των δεδομένων δείχνει ότι σημειώθηκε αύξηση των παραβάσεων που διαπιστώθηκαν στα ακόλουθα κράτη μέλη: Αυστρία, Κάτω Χώρες, Ισπανία, και Ηνωμένο Βασίλειο. Μολονότι, για παράδειγμα στην Αυστρία και στο Ηνωμένο Βασίλειο, αυξήθηκε και ο συνολικός αριθμός των ελέγχων, ο αριθμός αυτός μειώθηκε όσον αφορά τις Κάτω Χώρες. Στην περίπτωση της Ισπανίας σχεδόν διπλασιάστηκε ο αριθμός των παραβάσεων που διαπιστώθηκαν, ενώ ο συνολικός αριθμός των εργάσιμων ημερών που ελέγχθηκαν αυξήθηκε μόνον κατά κάτι λιγότερο από το ένα πέμπτο στην ΕΕ και την Ελβετία.

Αφού τα περισσότερα κράτη μέλη ανέφεραν ότι μειώθηκε ο αριθμός των παραβάσεων που διαπιστώθηκαν, κατά συνέπεια μειώθηκε επίσης και ο συνολικός αριθμός των παραβάσεων που διαπιστώθηκαν. Ενώ το 2003-2004 τα κράτη μέλη ανέφεραν σύνολο 1185395, το σύνολο για το 2005-2006 ανέρχεται σε 1016755 (η Ελβετία ανέφερε 14913), μολονότι έχει αυξηθεί το γεωγραφικό πεδίο εφαρμογής του κανονισμού (ΕΟΚ) αριθ. 3820/85, λόγω της προσχώρησης 10 νέων κρατών μελών το 2004. Η εξέλιξη αυτή πιθανώς να οφείλεται στα πρώτα θετικά αποτελέσματα από την καθιέρωση του νέου ψηφιακού ταχογράφου, που δίνει τη δυνατότητα καλύτερου ελέγχου της εφαρμογής καθώς και βελτίωσης της συμμόρφωσης με τις κοινωνικές διατάξεις στον τομέα των οδικών μεταφορών.

Είναι δύσκολο να εξεταστούν οι εξελίξεις από το 2005 στο 2006, αφού πολλά κράτη μέλη δεν έκαναν διαχωρισμό στις εκθέσεις τους, καθώς δεν ήταν υποχρεωτικό.

Η συχνότερη παράβαση αφορούσε τα διαλείμματα και αντιστοιχούσε στο 41,81% των παραβάσεων που διαπιστώθηκαν. Κατά την προηγούμενη περίοδο μόνον το 36,36% των παραβάσεων που διαπιστώθηκαν αφορούσε τα διαλείμματα. Το 2003-2004 οι περίοδοι ανάπαυσης αποτελούσαν την πλειονότητα των παραβάσεων που διαπιστώθηκαν (36,76%).

Η πιθανότητα εντοπισμού παράβασης κατά τον έλεγχο των εργάσιμων ημερών ήταν η υψηλότερη στη Σλοβακία (18,41), στη Ρουμανία (8,48) και στη Γερμανία (5,36), ενώ το ενδεχόμενο εντοπισμού ήταν ιδιαίτερα χαμηλό στη Λεττονία (0,06), στη Λιθουανία (0,5) και στην Πορτογαλία (0,61).

4.2.4. Ερμηνεία των κανονισμών αριθ. 3820/85 και 3821/85 του Συμβουλίου στο πλαίσιο των αποφάσεων του Δικαστηρίου των Ευρωπαϊκών Κοινοτήτων

Από τότε που συνετάχθη η τελευταία έκθεση εκδόθηκαν τρεις αποφάσεις του ΔΕΚ που αφορούσαν τον κανονισμό (ΕΟΚ) αριθ. 3820/85. Η πρώτη ήταν της 15ης Σεπτεμβρίου 2005 στην υπόθεση C-372/03 (Επιτροπή των Ευρωπαϊκών Κοινοτήτων κατά Ομοσπονδιακής Δημοκρατίας της Γερμανίας). Το ζήτημα που ετέθη στο Δικαστήριο αφορούσε το γεγονός ότι η Γερμανία εικαζόταν ότι παρέβη το άρθρο 5 παράγραφος 1 στοιχείο β) του κανονισμού 3820/85, λόγω της χορήγησης άδειας για την οδήγηση οχημάτων των κατηγοριών Γ1 και Γ1+E σε οδηγούς ηλικίας κάτω των 18 ετών.

Το Δικαστήριο έκρινε ότι ούτε η οδηγία 91/439 για την άδεια οδηγήσεως, ούτε ο κανονισμός 3820/85 για την εναρμόνιση ορισμένων κοινωνικών διατάξεων στον τομέα των οδικών μεταφορών προβλέπουν τη δυνατότητα παρεκκλίσεως από την ελάχιστη ηλικία των 18 ετών για τη χορήγηση άδειας για την οδήγηση οχημάτων των κατηγοριών Γ1 και Γ1+E.

Σε άλλη υπόθεση, C-93/05 (Teemu Hakala κατά Oy L. Simons Transport Ab) όσον αφορά το άρθρο 10 του κανονισμού 3820/85, το Δικαστήριο απεφάνθη ότι το σύστημα αμοιβής βασιζόμενο στη διανυθείσα απόσταση αντιβαίνει στην εν λόγω διάταξη, εκτός εάν το εν λόγω σύστημα δεν διακυβεύει την ασφάλεια των μεταφορών. Στον εθνικό δικαστή εναπόκειται να ελέγξει αν αυτό συμβαίνει, λαμβανομένων υπόψη των ειδικών περιστάσεων της υποθέσεως της κύριας δίκης.

Στην απόφαση της 17ης Μαρτίου 2005 στην υπόθεση C-128/04 (Raemdonck και Raemdonck Janssens), το Δικαστήριο έκρινε ότι οι όροι «υλικό ή εξοπλισμός», που περιλαμβάνονται στο άρθρο 13 παράγραφος 1 στοιχείο ζ) του κανονισμού 3820/85, για την εναρμόνιση ορισμένων κοινωνικών διατάξεων στον τομέα των οδικών μεταφορών, πρέπει να ερμηνευθούν υπό την έννοια ότι δεν αναφέρονται αποκλειστικά στα «εργαλεία και τις συσκευές», αλλά καλύπτουν επίσης τα υλικά, όπως τα δομικά υλικά ή τα καλώδια, που είναι αναγκαία για την εκτέλεση των εργασιών που εμπίπτουν στην κύρια δραστηριότητα του οδηγού του οικείου οχήματος. Μια τέτοια δραστηριότητα, η οποία, κατά την έννοια του ίδιου άρθρου 13 παράγραφος 1 στοιχείο ζ), δεν μπορεί να συνίσταται στην οδήγηση του οχήματος, πρέπει να αποτελεί την κύρια δραστηριότητα του ίδιου οδηγού και όχι τη δραστηριότητα της οικείας επιχειρήσεως.

4.2.5. Τροποποιήσεις της νομοθεσίας

Ο νέος κανονισμός (ΕΚ) αριθ. 561/2006 σχετικά με τον χρόνο οδήγησης και τις περιόδους ανάπαυσης τέθηκε σε ισχύ στις 11 Απριλίου 2007, εκτός των διατάξεων που αφορούν τον ψηφιακό ταχογράφο, οι οποίες τέθηκαν σε ισχύ σε προηγούμενη ημερομηνία, την 1η Μαΐου 2006. Ο εν λόγω κανονισμός αποσαφηνίζει και επικαιροποιεί την ήδη εικοσαετή νομοθεσία. Αποσκοπεί στη βελτίωση της οδικής ασφάλειας, των συνθηκών εργασίας των οδηγών και του θεμιτού ανταγωνισμού στα κράτη μέλη.

Εκτός από τη βελτίωση των κοινωνικών συνθηκών και όρων ασφαλείας, χάρη στα νέα μέτρα εξασφαλίζεται επίσης αυστηρή και εναρμονισμένη επιβολή των εν λόγω διατάξεων. Ο κανονισμός ενισχύει τις διατάξεις περί ευθύνης των εργοδοτών και προετοιμάζει το έδαφος για την επιβολή κοινών κυρώσεων όσον αφορά σοβαρές παραβάσεις.

Η νέα οδηγία 2006/22/ΕΚ για καθορισμό ελάχιστων προϋποθέσεων για την εφαρμογή των κανονισμών (ΕΟΚ) αριθ. 3820/85 και (ΕΟΚ) αριθ. 3821/85, με την οποία καταργείται η οδηγία 88/599/ΕΟΚ, τέθηκε σε ισχύ την 1η Μαΐου 2006, με προθεσμία μεταφοράς στο εθνικό δίκαιο την 1η Απριλίου 2007. Η νέα οδηγία αυξάνει σταδιακά την απαιτούμενη ελάχιστη ποσότητα ελέγχων από 1% σε 3% του συνόλου των εργάσιμων ημερών των επαγγελματιών οδηγών μέχρι το 2010. Στο συνολικό αυτό ποσοστό, το ελάχιστο ποσοστό που αφορά τους καθ’ οδόν ελέγχους αυξάνεται από 15% σε 30%, ενώ ο αντίστοιχος αριθμός για ελέγχους στις εγκαταστάσεις αυξάνεται από 25% σε 50%.

4.2.6. Συμπεράσματα

Κατά την περίοδο αναφοράς παρατηρήθηκε ελαφρά μείωση του αριθμού των παραβάσεων. Ενώ ο συνολικός αριθμός των παραβάσεων που διαπιστώθηκαν κατά την προηγούμενη περίοδο αναφοράς ανερχόταν σε 1185395, ο συνολικός αριθμός των παραβάσεων που διαπιστώθηκαν κατά το 2005-2006 ήταν 1016755. Η επόμενη έκθεση θα δείξει κατά πόσον αυτή η αξιολόγηση αποτελεί διατηρήσιμη τάση. Στην επόμενη έκθεση αναμένεται να μπορούν να μετρηθούν πλήρως τα θετικά αποτελέσματα της νέας νομοθεσίας, ιδίως σχετικά με τον ψηφιακό ταχογράφο.

Από τις 425195 παραβάσεις που κατεγράφησαν, που αντιστοιχούν στο 41,81% του συνόλου των παραβάσεων που διαπιστώθηκαν, οι πιο ανησυχιτικές είναι αυτές που αφορούν την τήρηση των διαλειμμάτων. Κατά την τελευταία περίοδο αναφοράς, το προβληματικότερο σημείο ήταν η τήρηση των περιόδων ανάπαυσης.

Η αποτελεσματική εφαρμογή των κανόνων για τον χρόνο οδήγησης, τα διαλείμματα και τις περιόδους ανάπαυσης είναι θέμα υψίστης σημασίας. Ως εκ τούτου, η Επιτροπή ζητά από όλα τα κράτη μέλη που δεν έχουν ακόμη συμμορφωθεί με τις νέες διατάξεις για την εντατικοποίηση των ελέγχων, να αυξήσουν τον αριθμό των ελέγχων. Εξ άλλου, είναι υποχρεωτική η αύξηση του αριθμού των συντονισμένων ελέγχων και των συλλογικών πρωτοβουλιών για την προώθηση της ανταλλαγής πληροφοριών και προσωπικού μεταξύ των κρατών μελών. Οι ενέργειες αυτές θα συμβάλουν στη βελτίωση των πράξεων εφαρμογής του νόμου και θα οδηγήσουν σε εναρμονισμένη και πληρέστερη εφαρμογή των διατάξεων του κανονισμού.

Η επόμενη έκθεση θα καλύπτει την περίοδο 2007-2008. Θα είναι η πρώτη έκθεση στο πλαίσιο του νέου κανονισμού (ΕΚ) αριθ. 561/2006 σχετικά με τον χρόνο οδήγησης και τις περιόδους ανάπαυσης. Τα κράτη μέλη καλούνται να μεριμνήσουν ώστε οι εκθέσεις να υποβληθούν το αργότερο μέχρι τις 30 Σεπτεμβρίου 2009.

Δεν έφθασαν όλα τα κράτη μέλη στο προβλεπόμενο ελάχιστο επίπεδο ελέγχου των ημερών εργασίας των επαγγελματιών οδηγών. Δεδομένου ότι τα περισσότερα κράτη μέλη, που τήρησαν τις προβλεπόμενες από το νόμο υποχρεώσεις τους, μόλις και μετά βίας υπερέβησαν το κατώτατο όριο, η Επιτροπή συνιστά στα κράτη μέλη να αυξήσουν τις προσπάθειές τους, διότι το απαιτούμενο βάσει της νομοθεσίας ποσοστό ελέγχων πρόκειται σχεδόν να τριπλασιαστεί και να φθάσει το 3% έως το 2010.

Για λόγους θεμιτού ανταγωνισμού, δίκαιων κοινωνικών προτύπων και οδικής ασφάλειας, είναι απαραίτητο να συμμορφωθούν όλα τα κράτη μέλη με τις διατάξεις που αφορούν τον αριθμό των ελέγχων.[pic][pic][pic]

[1] Κανονισμός (ΕΟΚ) αριθ. 3820/85 του Συμβουλίου, της 20ής Δεκεμβρίου 1985, για την εναρμόνιση ορισμένων κοινωνικών διατάξεων στον τομέα των οδικών μεταφορών, ΕΕ L 370 της 31.12.1985, σ. 1.

[2] Οδηγία 88/599/ΕΟΚ του Συμβουλίου, της 23ης Νοεμβρίου 1988, σχετικά με τυποποιημένες διαδικασίες ελέγχου για την εφαρμογή του κανονισμού (ΕΟΚ) αριθ. 3820/85 για την εναρμόνιση ορισμένων κοινωνικών διατάξεων στον τομέα των οδικών μεταφορών και του κανονισμού (ΕΟΚ) αριθ. 3821/85 σχετικά με τη συσκευή ελέγχου στον τομέα των οδικών μεταφορών, ΕΕ L 325 της 29.11.1988, σ. 5.

[3] Οδηγία 2002/15/ΕΚ του Ευρωπαϊκού Κοινοβουλίου και του Συμβουλίου, της 11ης Μαρτίου 2002, για την οργάνωση του χρόνου εργασίας των εκτελούντων κινητές δραστηριότητες οδικών μεταφορών, ΕΕ L 80 της 23.3.2002, σ. 35.

[4] Κανονισμός (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση των κανονισμών (ΕΟΚ) αριθ. 3821/85 και (ΕΚ) αριθ. 2135/98 του Συμβουλίου καθώς και για την κατάργηση του κανονισμού (ΕΟΚ) αριθ. 3820/85 του Συμβουλίου, ΕΕ L 102 της 11.4.2006, σ. 1.

[5] Οδηγία 2006/22/ΕK του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για καθορισμό ελάχιστων προϋποθέσεων για την εφαρμογή των κανονισμών (ΕΟΚ) αριθ. 3820/85 και (ΕΟΚ) αριθ. 3821/85 του Συμβουλίου σχετικά με την κοινωνική νομοθεσία όσον αφορά δραστηριότητες οδικών μεταφορών και για την κατάργηση της οδηγίας 88/599/ΕΟΚ του Συμβουλίου, ΕΕ L 102 της 11.4.2006, σ. 35.

[6] Απόφαση της Επιτροπής, της 22ας Φεβρουαρίου 1993, περί της κατάρτισης τυποποιημένου εντύπου που προβλέπεται στο άρθρο 6 του κανονισμού (ΕΟΚ) αριθ. 3820/85 του Συμβουλίου για την εναρμόνιση ορισμένων κοινωνικών διατάξεων στον τομέα των οδικών μεταφορών, ΕΕ L 72 της 25.3.1993, σ. 33.

[7] Η έκθεση καλύπτει μόνον το έτος 2006.

[8] Στη Γαλλία δεν γίνεται διάκριση μεταξύ γάλλων υπηκόων και υπηκόων άλλων κρατών, ούτε μεταξύ υπηκόων άλλων κρατών μελών και υπηκόων τρίτων χωρών, αλλά μεταξύ κατοίκων και μη κατοίκων. Στον πίνακα, οι κάτοικοι εμφανίζονται ως υπήκοοι της χώρας και οι μη κάτοικοι ως υπήκοοι άλλων κρατών.

[9] Το κράτος μέλος δεν υπέβαλε στοιχεία· επομένως, ο αριθμός μεταφέρεται από την προηγούμενη περίοδο αναφοράς.

[10] Κανονισμός (ΕΟΚ) αριθ. 881/92 του Συμβουλίου, της 26ης Μαρτίου 1992, σχετικά με την πρόσβαση στην αγορά των οδικών εμπορευματικών μεταφορών μέσα στην Κοινότητα, οι οποίες έχουν ως σημείο αναχώρησης ή προορισμού το έδαφος κράτους μέλους ή διέρχονται από το έδαφος ενός ή περισσοτέρων κρατών μελών, ΕΕ L 95 της 9.4.1992, σ. 1.

[11] Στα στοιχεία αυτά δεν περιλαμβάνονται δεδομένα για τους ελέγχους που έχουν διεξαχθεί από την αστυνομία και κοινωνικούς επιθεωρητές, καθώς δεν είχε γίνει κατάλληλος διαχωρισμός τους.

[12] Τα στοιχεία αφορούν μεταφορές εμπορευμάτων και μεταφορές επιβατών.

[13] Το κράτος μέλος δεν υπέβαλε στοιχεία.

[14] Απόφαση της Επιτροπής της 22.IX.2008 για την κατάρτιση του τυποποιημένου εντύπου αναφοράς που προβλέπεται στο άρθρο 17 του κανονισμού (EΚ) αριθ. 561/2006, (Ε(2008)5123 τελικό).

[15] Η ποιότητα των δεδομένων από τα περισσότερα κράτη μέλη είναι επαρκής. Η Ελλάδα – όπως και κατά την περίοδο 2003-2004 – δεν υπέβαλε στοιχεία. Η Δανία υπέβαλε ανεπαρκή δεδομένα όσον αφορά τους μη υπηκόους. Στην περίπτωση της Σλοβενίας, δεν υπήρχε σαφής διάκριση μεταξύ υπηκόων της χώρας, των κρατών μελών της ΕΕ και των τρίτων χωρών στους τομείς των επιβατικών και των εμπορευματικών μεταφορών.